CELEX: 52018PC0598
Language: sl
Date: 2018-08-17
Title: Predlog SKLEP SVETA o določitvi stališča, ki se zavzame v imenu Evropske unije v zvezi s spremembami prilog k Evropskemu sporazumu o mednarodnem cestnem prevozu nevarnega blaga (ADR) in predpisov, priloženih Evropskemu sporazumu o mednarodnem prevozu nevarnega blaga po celinskih plovnih poteh (ADN), ki sta jih sprejela delovna skupina za prevoz nevarnega blaga (WP.15) in upravni odbor ADN

EVROPSKA KOMISIJA
            Bruselj, 17.8.2018
            COM(2018) 598 final
            2018/0308(NLE)
            Predlog
            SKLEP SVETA
            o določitvi stališča, ki se zavzame v imenu Evropske unije v zvezi s spremembami prilog k Evropskemu sporazumu o mednarodnem cestnem prevozu nevarnega blaga (ADR) in predpisov, priloženih Evropskemu sporazumu o mednarodnem prevozu nevarnega blaga po celinskih plovnih poteh (ADN), ki sta jih sprejela delovna skupina za prevoz nevarnega blaga (WP.15) in upravni odbor ADN
            
               
         
         
            
               OBRAZLOŽITVENI MEMORANDUM
            
            
               1.PREDMET UREJANJA PREDLOGA
            
            
               Cilj predlaganega sklepa Sveta je določiti stališče Evropske unije v zvezi s spremembami prilog k Evropskemu sporazumu o mednarodnem cestnem prevozu nevarnega blaga (v nadaljnjem besedilu: ADR) in priloženih predpisov k Evropskemu sporazumu o mednarodnem prevozu nevarnega blaga po celinskih plovnih poteh (v nadaljnjem besedilu: ADN), kakor se začnejo uporabljati 1. januarja 2019, v povezavi s predvidenim zaključkom obdobja mirovanja, v katerem lahko pogodbenice članice delovne skupine za prevoz nevarnega blaga (WP.15) in upravnega odbora ADN izrazijo svoja nasprotovanja predlaganim spremembam izdaje za leto 2019.
            
            
               2.OZADJE PREDLOGA
            
            
               
                  Navedene priloge in predpisi, znani kot priloge k ADR in priloženi predpisi k ADN, urejajo mednarodni prevoz nevarnega blaga po cesti in celinskih plovnih poteh med članicami Ekonomske komisije Združenih narodov za Evropo (UNECE), ki so tudi pogodbenice ADR in ADN. 
               
               
                  Razvoj prevoza nevarnega blaga po cesti in celinskih plovnih poteh, tako v Uniji kot tudi med Unijo in sosednjimi državami, je ključni sestavni del evropske skupne prometne politike in zagotavlja pravilno delovanje vseh industrijskih panog, ki proizvajajo ali uporabljajo blago, ki je razvrščeno kot nevarno v skladu z ADR in ADN. Prilagoditev teh sporazumov tehničnemu in znanstvenemu napredku je zato bistvenega pomena, da se omogoči razvoj prevoza in z njim povezanih industrijskih panog v ekonomski verigi. Namen sprememb je uskladitev ADR in ADN z vzorčnimi predpisi ZN, vključno z novimi opredelitvami, razvrstitvenimi merili in številkami ZN, zahtevami za pakiranje/označevanje, posodobitvijo veljavnih standardov in tehničnih predpisov ter redakcijskimi popravki.
               
            
            
               Mednarodne določbe, ki se nanašajo na prevoz nevarnega blaga, se sprejemajo v različnih mednarodnih organizacijah, kot so UNECE, Medvladna organizacija za mednarodni železniški promet (OTIF) in različni specializirani organi Združenih narodov. Ker morajo biti pravila med seboj združljiva, so organizacije, ki pri tem sodelujejo, razvile kompleksen mednarodni sistem za usklajevanje in harmonizacijo. Spremembe določb se sprejemajo v dvoletnih ciklih. 
            
            
               
                   
               
            
            
               2.1 Evropski sporazum o mednarodnem cestnem prevozu nevarnega blaga (ADR)
            
            
               Cilj Evropskega sporazuma o mednarodnem cestnem prevozu nevarnega blaga (ADR) je ureditev mednarodnega cestnega prevoza nevarnega blaga med državami članicami UNECE in drugimi državami, ki uporabljajo ADR (v nadaljnjem besedilu: pogodbenice ADR). Sporazum je začel veljati 29. januarja 1968. Evropska unija ni pogodbenica Sporazuma, čeprav so vse njene države članice pogodbenice tega sporazuma. 
            
            
               2.2 Evropski sporazum o mednarodnem prevozu nevarnega blaga po celinskih plovnih poteh (ADN)
            
            
               Cilj Evropskega sporazuma o mednarodnem prevozu nevarnega blaga po celinskih plovnih poteh (ADN) je ureditev mednarodnega prevoza nevarnega blaga po celinskih plovnih poteh med državami članicami UNECE, ki uporabljajo ADN (v nadaljnjem besedilu: pogodbenice ADN). Sporazum je začel veljati 28. februarja 2008. Evropska unija ni pogodbenica Sporazuma, čeprav je dvanajst držav članic pogodbenic tega sporazuma. 
            
            
               2.3 Delovna skupina za prevoz nevarnega blaga (WP.15) in upravni odbor ADN; sprejeti sklepi in nadaljnji ukrepi
            
            
               Delovna skupina za prevoz nevarnega blaga (WP.15) in upravni odbor ADN ter varnostni odbor ADN (WP.15/AC.2) so organi, ustanovljeni v okviru UNECE, za odločanje o spremembah ADR in ADN. Sestavljajo jih predstavniki držav članic UNECE, ki uporabljajo ADR in ADN. Vsaka pogodbenica ADR in ADN ima en glas.
            
            
               
                  V skladu s poglavjem VII – „Glasovanje“ o pristojnostih in nalogah ter poslovniku delovne skupine za prevoz nevarnega blaga (WP.15) – imajo v okviru WP.15 en glas samo polnopravni člani, odločitve tega organa pa se v glavnem sprejemajo soglasno. Delovna skupina WP.15 glasuje z vzdigovanjem rok.  
               
               
                  Skladno s členom 17(7) ADN ima vsaka pogodbenica, ki je zastopana na zasedanju upravnega odbora ADN, en glas. 
               
               
                  Med spremembami, sprejetimi v dveletnem obdobju 2016–2018, je obsežna serija prilagoditev tehničnemu in znanstvenemu napredku. 
               
               
                  V obeh sporazumih so bila zlasti pojasnjena pravila o razvrstitvi nevarnega blaga glede vzorcev energetskih materialov za namene preskušanja (oddelek 2.1.4.3), razvrstitve izdelkov kot izdelkov, ki vsebujejo nevarno blago, n.d.n. (oddelek 2.1.5), in razvrstitve korozivnih snovi (oddelek 2.2.8). Na seznam nevarnega blaga so bili dodani številni novi vnosi, od UN 3535 STRUPENA TRDNA, VNETLJIVA, ANORGANSKA SNOV, N.D.N. do 3548 IZDELKI, KI VSEBUJEJO RAZLIČNO NEVARNO BLAGO N.D.N. Pripravljena so bila nova navodila za pakiranje, na primer navodilo za pakiranje P911 za celice in baterije z napako (litijeve kovinske baterije, litij-ionske baterije, kadar so nošene posamezno ali vključene v opremo). Hkrati so bila obstoječa navodila za pakiranje iz poglavja 3.3 spremenjena, na primer posebna določba 392, ki velja za sisteme za zadrževanje kurilnega plina, zasnovane in odobrene za namestitev v motornih vozilih, ki vsebujejo plin, je bila spremenjena, tako da izraža razvoj namenskih standardov in uredb, vključno z Uredbo (ES) št. 79/2009 Evropskega parlamenta in Sveta z dne 14. januarja 2009 o homologaciji motornih vozil s pogonom na vodik in spremembi Direktive 2007/46/ES
                     1
                  , Uredbo Komisije (EU) št. 406/2010 z dne 26. aprila 2010 o izvajanju Uredbe (ES) št. 79/2009 Evropskega parlamenta in Sveta o homologaciji motornih vozil s pogonom na vodik
                     2
                  . V smislu sprememb, ki se nanašajo na način prevoza, so bila v ADR uvedena nova pravila za pritrdilne naprave. Za ADN se uvajata razvrstitev tankerskih plovil, za katera se zahteva zaščita pred eksplozijo, in razvrstitev kategorij opreme, da se zahteve, ki veljajo za take ladje, prilagodijo trenutnim zahtevam iz Direktive 2014/34/EU
                     3
                  . 
               
            
            
               V posvetovanjih pri pripravi teh sprememb je sodelovalo veliko strokovnjakov iz javnega in zasebnega sektorja. Med pripravo teh sprememb so potekali naslednji tehnični sestanki: 
            
         
         
            
               –v okviru pododbora strokovnjakov ECOSOC ZN za prevoz nevarnega blaga (SCETDG) na njegovem: 
            
            
               (1)47. zasedanju v Ženevi od 22. do 26. junija 2015,
            
            
               (2)48. zasedanju v Ženevi od 30. novembra do 9. decembra 2015,
            
            
               (3)49. zasedanju v Ženevi od 27. junija do 7. julija 2016,
            
            
               (4)50. zasedanju v Ženevi od 28. novembra do 6. decembra 2016,
            
            
               –v okviru skupnega zasedanja (UNECE – OTIF) strokovnega odbora RID in delovne skupine za prevoz nevarnega blaga (WP.15/AC.1) na: 
            
            
               (1)jesenskem zasedanju v Ženevi od 19. do 23. septembra 2016, 
            
            
               (2)spomladanskem zasedanju v Bernu od 13. do 17. marca 2017, 
            
            
               (3)jesenskem zasedanju v Ženevi od 19. do 29. septembra 2017, 
            
            
               (4)spomladanskem zasedanju v Bernu od 12. do 16. marca 2018,  
            
            
               –za ADR v okviru delovne skupine za prevoz nevarnega blaga (WP.15) na njenem:
            
            
               (1)101. zasedanju v Ženevi od 8. do 10. novembra 2016, 
            
            
               (2)102. zasedanju v Ženevi od 8. do 12. maja 2017,
            
            
               (3)103. zasedanju v Ženevi od 6. do 10. novembra 2017,
            
            
               (4)104. zasedanju v Ženevi od 15. do 17. maja 2018, 
            
            
               –za ADN v okviru varnostnega odbora ADN (WP.15/AC.2) na njegovem:
            
            
               (1)29. zasedanju v Ženevi od 22. do 26. avgusta 2016,
            
            
               (2)30. zasedanju v Ženevi od 23. do 27. januarja 2017,
            
            
               (3)31. zasedanju v Ženevi od 28. do 31. avgusta 2017,
            
            
               (4)32. zasedanju v Ženevi od 22. do 26. januarja 2018,
            
         
         
            
               –v okviru upravnega odbora ADN na njegovem:
            
            
               (1)dvajsetem zasedanju v Ženevi 26. januarja 2018.
            
            
               Na teh sestankih so strokovni odbori analizirali in obravnavali posamezne predloge za spremembe. V večini primerov so bili priporočeni ukrepi sprejeti soglasno. Nekateri predlogi so bili priporočeni z večinsko podporo strokovnjakov. 
            
            
               
                  Za ADR je delovna skupina za prevoz nevarnega blaga (WP.15) sprejela odločitev o teh predlogih na vseh zgoraj navedenih zasedanjih. Za ADN je upravni odbor o spremembah odločil na svojem dvajsetem zasedanju v Ženevi 26. januarja 2018. 
               
               
                  Člen 14 ADR določa, da kadar delovna skupina za prevoz nevarnega blaga (WP.15) sprejme odločitev, se vsaka predlagana sprememba prilog k ADR šteje za sprejeto, razen če v treh mesecih od datuma, ko jo posreduje generalni sekretar Združenih narodov, vsaj ena tretjina pogodbenic ali pet od njih, če ena tretjina presega to število, generalnemu sekretarju predloži pisno obvestilo o nasprotovanju predlagani spremembi. 
               
               
                  Člen 20 ADN določa, da kadar upravni odbor ADN sprejme odločitev, se spremembe štejejo za sprejete, razen če v treh mesecih od datuma, ko jih posreduje generalni sekretar Združenih narodov, vsaj ena tretjina pogodbenic ali pet od njih, če ena tretjina presega to število, generalnemu sekretarju predloži pisno obvestilo o nasprotovanju predlagani spremembi.
               
               
                  Spremembe, ki jih je sprejela delovna skupina WP.15 in kakor so predstavljene v dokumentih iz Priloge k temu predlogu, so bile poslane generalnemu sekretarju Združenih narodov, tako da jih bo mogoče 1. julija 2018 uradno sporočiti pogodbenicam ADR v sprejetje v skladu s postopkom iz člena 14 ADR, poleg tega pa so te spremembe na voljo na spletu
                     4
                  .
               
               
                  Generalni sekretar Združenih narodov je spremembe, ki jih je sprejel upravni odbor ADN in kakor so predstavljene v dokumentih iz Priloge k temu predlogu, 1. julija 2018 uradno sporočil pogodbenicam ADN v sprejetje v skladu s postopkom iz člena 20 ADN, poleg tega pa so te spremembe na voljo na spletu
                     5
                  .
               
               
                  Do 1. oktobra 2018 lahko generalni sekretar Združenih narodov, ki opravlja naloge depozitarja, prejme ugovore na spremembe ADR in ADN, kot so bile sprejete na zasedanjih, navedenih zgoraj v točki 2.3. 
               
               
                  Če ne bo ugovarjalo zadostno število pogodbenic, bodo spremembe, ki jih zadeva ta predlog, predvidoma začele veljati 1. januarja 2019, s čimer bodo postale zavezujoče. 
               
            
            
               3. STALIŠČE, KI SE SPREJME V IMENU UNIJE
            
            
               3.1 Ozadje
            
            
               
                  Evropska unija ni pogodbenica ADR in ADN. Vendar dejstvo, da Evropska unija ne sodeluje v mednarodnem sporazumu, Evropski uniji ne preprečuje izvajanja njene pristojnosti na način, da prek svojih institucij zavzame stališče, ki naj se v njenem imenu zastopa v organu, ustanovljenem z navedenim sporazumom, zlasti prek držav članic, ki so pogodbenice navedenega sporazuma in skupaj delujejo v njenem interesu (glej zadevo C-399/12, Nemčija proti Svetu („OIV“), točka 52 in navedena sodna praksa).
               
               
                  Trenutno ima sporazum ADR 50 pogodbenic in vse države članice EU so njegove pogodbenice. Sporazum ADN ima 17 pogodbenic in 12 držav članic EU je njegovih pogodbenic. 
               
               
                  Od 1. januarja 1997 Evropska unija določbe ADR uporablja za prevoz nevarnega blaga po cesti na ozemlju EU, in sicer prvotno v skladu z Direktivo Sveta 94/55/ES z dne 21. novembra 1994 o približevanju zakonodaje držav članic glede prevoza nevarnega blaga po cesti
                     6
                  . Leta 2008 je Direktivo 94/55/ES nadomestila Direktiva 2008/68/ES, ki temelji na enakih načelih kot njena predhodnica. Evropska unija od 1. januarja 2009 uporablja določbe ADN za prevoz nevarnega blaga po celinskih plovnih poteh.  
               
               
                  Člen 4 Direktive 2008/68/ES v zvezi s tretjimi državami določa, da se „[p]revoz nevarnega blaga med državami članicami in tretjimi državami [...] odobri, če je v skladu z zahtevami ADR, RID [ali] ADN, razen če ni v prilogah navedeno drugače“. 
               
               
                  Hkrati bodo zgoraj navedene spremembe, kolikor bodo postale zavezujoče, vplivale na izvajanje Direktive 2008/68/ES glede na njen člen 8. Na podlagi navedene določbe je Komisija pooblaščena za prilagoditev oddelka I.1 Priloge I in oddelka III.1 Priloge III k Direktivi 2008/68/ES znanstvenemu in tehničnemu napredku, „zlasti za upoštevanje sprememb ADR, RID in ADN“.
               
            
            
               3.2 Stališče EU
            
            
               
                  Priloga k temu predlogu vsebuje podroben seznam predvidenih sprememb in določa, da jih Unija lahko sprejme. Predvidene spremembe se štejejo za ustrezne za zagotavljanje varnega in stroškovno učinkovitega prevoza nevarnega blaga ob upoštevanju tehnološkega napredka in se zato lahko podprejo. Predlagane spremembe prispevajo k varnemu in zanesljivemu prevozu nevarnega blaga s prizadevanji za odpravo inherentnih nevarnosti tega blaga. 
               
            
            
               4. PRAVNA PODLAGA 
            
         
         
            
               4.1 Postopkovna pravna podlaga
            
            
               4.1.1 Načela
            
            
               
                  V členu 218(9) Pogodbe o delovanju Evropske unije (PDEU) so predvideni sklepi o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
               
               
                  Člen 218(9) PDEU se uporablja ne glede na to, ali je Unija članica organa ali pogodbenica sporazuma
                     7
                  .
               
               
                  Pojem „akti s pravnim učinkom“ vključuje akte, ki imajo pravni učinek z uporabo pravil mednarodnega prava, ki urejajo zadevni organ. Vključuje tudi instrumente, ki nimajo zavezujočega učinka na podlagi mednarodnega prava, vendar lahko „odločilno vpliva[jo] na vsebino ureditve, ki jo zakonodajalec Unije sprejme“
                     8
                  .
               
            
            
               4.1.2 Uporaba v obravnavanem primeru
            
            
               
                  WP.15 je organ, ustanovljen na podlagi sporazuma, in sicer Evropskega sporazuma o mednarodnem cestnem prevozu nevarnega blaga (ADR). 
               
               
                  Upravni odbor ADN je organ, ustanovljen na podlagi sporazuma, in sicer Evropskega sporazuma o mednarodnem prevozu nevarnega blaga po celinskih plovnih poteh (ADN). 
               
               
                  Akti, ki jih sprejmeta WP.15 in upravni odbor ADN, so akti s pravnim učinkom. Pod zgoraj opisanimi pogoji bodo sprejeti akti zavezujoči na podlagi mednarodnega prava v skladu s členom 14 ADR in členom 20 ADN ter lahko odločilno vplivajo na vsebino zakonodaje EU, tj. Direktive 2008/68/ES. Razlog je v tem, da člen 4 Direktive 2008/68/ES v zvezi s tretjimi državami določa, da se „[p]revoz nevarnega blaga med državami članicami in tretjimi državami [...] odobri, če je v skladu z zahtevami ADR, RID [ali] ADN, razen če ni v prilogah navedeno drugače“. Hkrati bodo ti akti vplivali na izvajanje Direktive 2008/68/ES glede na njen člen 8. Na podlagi navedene določbe je Komisija pooblaščena za prilagoditev oddelka I.1 Priloge I in oddelka III.1 Priloge III k Direktivi 2008/68/ES znanstvenemu in tehničnemu napredku, „zlasti za upoštevanje sprememb ADR, RID in ADN“.
               
               
                  Predvideni akti ne dopolnjujejo ali spreminjajo institucionalnega okvira sporazuma. 
               
               
                  Postopkovna pravna podlaga za predlagani sklep je torej člen 218(9) PDEU. 
               
            
            
               4.2 Materialna pravna podlaga
            
            
               4.2.1 Načela
            
            
               
                  Materialna pravna podlaga za sklep na podlagi člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije zavzame stališče.  Če ima predvideni akt dva cilja ali elementa in če je eden od teh ciljev ali elementov opredeljen kot glavni, drugi pa je zgolj postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element. 
               
            
            
               4.2.2 Uporaba v obravnavanem primeru
            
            
               
                  Glavni cilj in vsebina sklepa se nanašata na prevoz nevarnega blaga po cesti in celinskih plovnih poteh. Materialna pravna podlaga za predlagani sklep je torej člen 91 PDEU. 
               
            
            
               4.3 Sklep 
            
            
               
                  Pravna podlaga za predlagani Sklep Sveta bi moral biti člen 91 PDEU v povezavi s členom 218(9) PDEU.
               
            
            
               5. OBJAVA PREDVIDENEGA AKTA
            
            
               
                  Zaradi preglednosti in ustreznega navajanja se sklicevanje na sklepe delovne skupine za prevoz nevarnega blaga (WP.15) in varnostnega odbora ADN objavi v Uradnem listu Evropske unije, vključno z navedbo datuma začetka njihove veljavnosti.
               
            
         
         
            
               
            
            
               2018/0308 (NLE)
            
            
               Predlog
            
            
               SKLEP SVETA
            
            
               o določitvi stališča, ki se zavzame v imenu Evropske unije v zvezi s spremembami prilog k Evropskemu sporazumu o mednarodnem cestnem prevozu nevarnega blaga (ADR) in predpisov, priloženih Evropskemu sporazumu o mednarodnem prevozu nevarnega blaga po celinskih plovnih poteh (ADN), ki sta jih sprejela delovna skupina za prevoz nevarnega blaga (WP.15) in upravni odbor ADN
            
            
               SVET EVROPSKE UNIJE JE −
            
            
               ob upoštevanju Pogodbe o delovanju Evropske unije in zlasti člena 91 v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Evropski sporazum o mednarodnem cestnem prevozu nevarnega blaga (v nadaljnjem besedilu: ADR) je začel veljati 29. januarja 1968. Evropski sporazum o mednarodnem prevozu nevarnega blaga po celinskih plovnih poteh (v nadaljnjem besedilu: ADN) je začel veljati 29. februarja 2008.
            
            
               (2)V skladu s členom 14 ADR lahko katera koli pogodbenica predlaga eno ali več sprememb prilog k temu sporazumu, delovna skupina za prevoz nevarnega blaga (WP.15) pa lahko zato sprejme spremembe prilog k ADR. V skladu s členom 20 ADN lahko varnostni odbor in upravni odbor sprejmeta spremembe predpisov, priloženih ADN. 
            
            
               (3)Spremembe, ki sta jih v dveletnem obdobju 2016–2018 sprejela WP.15 in upravni odbor ADN glede prevoza nevarnega blaga po cesti in celinskih plovnih poteh, so bile 1. julija 2018 priglašene pogodbenicam ADR in ADN. 
            
            
               (4)Primerno je oblikovati stališče, ki naj bi bilo v imenu Unije sprejeto glede teh sprememb ADR in ADN, saj bodo lahko navedeni akti odločilno vplivali na vsebino prava Unije, in sicer Direktive 2008/68/ES Evropskega parlamenta in Sveta z dne 24. septembra 2008 o notranjem prevozu nevarnega blaga
                  9
               . Ta direktiva določa zahteve za prevoz nevarnega blaga po cesti, železnici ali celinskih plovnih poteh znotraj držav članic ali med njimi, pri čemer se sklicuje na ADR in ADN. Tako člen 4 navedene direktive določa, da se prevoz nevarnega blaga med državami članicami in tretjimi državami odobri, če je v skladu z zahtevami ADR, RID in ADN, razen če ni v prilogah navedeno drugače. Hkrati je Komisija na podlagi člena 8 navedene direktive pooblaščena za prilagoditev oddelka I.1 Priloge I in oddelka III.1 Priloge III k Direktivi 2008/68/ES znanstvenemu in tehničnemu napredku, „zlasti za upoštevanje sprememb ADR, RID in ADN“.
            
            
               (5)Unija ni pogodbenica ADR in ADN. Vendar ji to dejstvo ne preprečuje izvajanja njene pristojnosti na način, da prek svojih institucij zavzame stališče, ki naj se v njenem imenu zastopa v organu, ustanovljenem z navedenim sporazumom, zlasti prek držav članic, ki so pogodbenice navedenega sporazuma in skupaj delujejo v njenem interesu. 
            
            
               (6)Vse države članice so pogodbenice ADR in ga izvajajo, 12 držav članic pa je pogodbenic ADN in ga izvajajo. 
            
            
               (7)Cilj sprejetih sprememb, kot so navedene zgoraj in ki zadevajo tehnične standarde ali enotne tehnične predpise, je zagotoviti varen in učinkovit prevoz nevarnega blaga ob upoštevanju znanstvenega in tehničnega napredka v sektorju ter razvoja novih snovi in izdelkov, ki predstavljajo nevarnost med prevozom. Razvoj prevoza nevarnega blaga po cesti in celinskih plovnih poteh, tako v Uniji kot tudi med Unijo in njenimi sosednjimi državami, je ključni sestavni del skupne prometne politike in zagotavlja pravilno delovanje vseh industrijskih panog, ki proizvajajo ali uporabljajo blago, ki je razvrščeno kot nevarno v skladu z ADR in ADN. 
            
            
               (8)Vse predlagane spremembe so upravičene in koristne, zato bi jih Unija morala podpreti. 
            
            
               (9) Stališče Unije izrazijo države članice Unije, ki so pogodbenice ADR in ADN in delujejo skupaj – 
            
            
               SPREJEL NASLEDNJI SKLEP:
            
            
               Člen 1
            
         
         
            
               Stališče, ki se zavzame v imenu Evropske unije v zvezi s spremembami prilog k ADR in predpisov, priloženih ADN, ki sta jih sprejela delovna skupina za prevoz nevarnega blaga (WP.15) oziroma upravni odbor ADN, kot so navedene v Prilogi k temu sklepu, je opredeljeno v tej prilogi. 
            
            
               Manjše spremembe tega stališča se lahko dogovorijo brez nadaljnjega sklepa Sveta, v skladu s členom 2.
            
            
               Člen 2
            
            
               Stališče Unije izrazijo države članice, ki so pogodbenice ADR in ADN, pri čemer ravnajo skupaj v interesu Unije.
            
            
               Člen 3
            
            
               Sklicevanje na sklepe delovne skupine za prevoz nevarnega blaga (WP.15) in varnostnega odbora ADN se objavi v Uradnem listu Evropske unije, vključno z navedbo datuma začetka njihove veljavnosti.
            
            
               Člen 4
            
            
               Ta sklep je naslovljen na države članice.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 35, 4.2.2009, str. 32. 
               
               
                  
                     (2)
                  
                        UL L 122, 18.5.2010, str. 1. 
               
               
                  
                     (3)
                  
                        UL L 96, 29.3.2014, str. 309.
               
               
                  
                     (4)
                  
                        http://www.unece.org/trans/main/dgdb/wp15/wp15rep.html.
               
               
                  
                     (5)
                  
                        http://www.unece.org/trans/main/dgdb/adn/adn_rep.html.
               
               
                  
                     (6)
                  
                        UL L 319, 12.12.1994, str. 7. .
               
               
                  
                     (7)
                  
                        Sodba Sodišča Evropske unije z dne 7. oktobra 2014, Nemčija proti Svetu, C-399/12, ECLI:EU:C:2014:2258, točka 64.
               
               
                  
                     (8)
                  
                        Sodba Sodišča z dne 7. oktobra 2014 v zadevi Nemčija proti Svetu, C-399/12, ECLI:EU:C:2014: 2258, točke od 61 do 64.
               
               
                  
                     (9)
                  
                        UL L 260, 30.9.2008, str. 13.
               
            
      
    ---documentbreak--- 
      
         
               EVROPSKA KOMISIJA
            Bruselj, 17.8.2018
            COM(2018) 598 final
            PRILOGA
            k
            SKLEPU SVETA
            o določitvi stališča, ki se zavzame v imenu Evropske unije v zvezi s spremembami prilog k Evropskemu sporazumu o mednarodnem cestnem prevozu nevarnega blaga (ADR) in predpisov, priloženih Evropskemu sporazumu o mednarodnem prevozu nevarnega blaga po celinskih plovnih poteh (ADN), ki sta jih sprejela delovna skupina za prevoz nevarnega blaga (WP.15) in upravni odbor ADN
            
               
         
         
            
               PRILOGA
            
            
                     
                        Predlog 
                     
                  
                  
                     
                        Referenčni dokument
                     
                  
                  
                     
                        Uradno obvestilo
                     
                  
                  
                     
                        Zadeva 
                     
                  
                  
                     
                        Opombe
                     
                  
                  
                     
                        Stališče EU
                     
                  
               
                     
                        1
                     
                  
                  
                     
                        ECE/TRANS/WP.15/240
                     
                  
                  
                     
                        
                           C.N.304.2018.
                        
                        TREATIES-XI.B.14
                     
                  
                  
                     
                        Osnutki sprememb prilog A in B k ADR
                     
                  
                  
                     
                        Tehnično soglasje, doseženo v okviru delovne skupine za prevoz nevarnega blaga (WP.15).
                     
                  
                  
                     
                        Se strinja s spremembami.
                     
                  
               
                     
                        2
                     
                  
                  
                     
                        ECE/TRANS/WP.15/240/Add.1
                     
                  
                  
                     
                        
                           C.N.304.2018.
                        
                        TREATIES-XI.B.14
                     
                  
                  
                     
                        Osnutki sprememb prilog A in B k ADR – Dodatek (Ponovno izdan 8. junija 2018) 
                     
                  
                  
                     
                        Tehnično soglasje, doseženo v okviru delovne skupine za prevoz nevarnega blaga (WP.15).
                     
                  
                  
                     
                        Se strinja s spremembami.
                     
                  
               
                     
                        3
                     
                  
                  
                     
                        ECE/TRANS/WP.15/240/Corr.1
                     
                  
                  
                     
                        
                           C.N.304.2018.
                        
                        TREATIES-XI.B.14
                     
                  
                  
                     
                        Osnutki sprememb prilog A in B k ADR – Popravek (Ponovno izdan 8. junija 2018)
                     
                  
                  
                     
                        Tehnično soglasje, doseženo v okviru delovne skupine za prevoz nevarnega blaga (WP.15).
                     
                  
                  
                     
                        Se strinja s spremembami.
                     
                  
               
                     
                        4
                     
                  
                  
                     
                        ECE/ADN/45
                     
                  
                  
                     
                        
                           C.N.297.2018.
                        
                        TREATIES-XI.D.6
                     
                  
                  
                     
                        Osnutki sprememb predpisov, priloženih k ADN.
                     
                  
                  
                     
                        Tehnično soglasje, doseženo v upravnem odboru ADN.
                     
                  
                  
                     
                        Se strinja s spremembami.